
MBI FILLIMIN E PROCEDURËS PËR LICENCIMIN E “ENGLATINA XHOXHAJ” SHPK NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK “LUGANO”, ME KAPACITET TË INSTALUAR 2 mw, NË ZONËN SHEQ MARINAS, NJËSIA ADMINISTRATIVE TOPOJË, BASHKIA FIER, QARKU FIER

Në mbështetje të nenit 16, nenit 37, pika 2, germa “a”, të ligjit nr. 43/2015 “Për sektorin e energjisë elektrike”, i ndryshuar, nenit 4, pika 1, germa “a”; nenit 5, pika 1, germa “a”; nenit 10, pikat 1 dhe 3, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s nr. 109, datë 29.6.2016 dhe nenit 19, pika 1, germa “a”, të “Rregullave të organizimit, funksionimit dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 23.4.2019, mbasi shqyrtoi relacionin e përgatitur nga Drejtoria e Licencimit dhe e Monitorimit të Tregut mbi fillimin e procedurës për licencimin e “Englantina Xhoxhaj” sh.p.k. në veprimtarinë e prodhimit të energjisë elektrike nga Centrali Fotovoltaik “Lugano”, me kapacitet të instaluar 2 mw,
konstatoi se: 
- Personi fizik “Englantina Xhoxhaj” sh.p.k., me shkresën nr. 240 prot., datë 21.3.2019, ka paraqitur kërkesën për t’u pajisur me licencë në veprimtarinë e prodhimit të energjisë elektrike nga Centrali Fotovoltaik “Lugano”, me kapacitet të instaluar 2 mw.
- Znj. Englantina Xhoxhaj, e regjistruar si personi fizik me vendimin të Gjykatës së Rrethit Gjyqësor Tiranë nr. 14331, datë 8.5.2000, bazuar në nenet 2 dhe 5, të ligjit nr. 7512, datë 10.8.1991 “Për sanksionimin dhe mbrojtjen e pronës private nismës së lirë, të veprimtarive private të pavarura dhe privatizimit”, i ndryshuar, është mbajtës i miratimit përfundimtar me nr. 9310/2, datë 19.12.2018.
- Neni 37, pika 1, e ligjit nr. 43/2015 “Për sektorin e energjisë”, i ndryshuar, parashikon se: Çdo person juridik, që kryen një veprimtari në sektorin e energjisë elektrike, sipas pikës 2, të këtij neni, duhet të pajiset me licencën përkatëse, të lëshuar nga ERE, në përputhje me përcaktimet e këtij ligji.
- Për sa më sipër cituar, personi juridik Englantina Xhoxhaj sh.p.k., me shkresën e protokolluar në ERE me nr. 240/2, datë 8.4.2019, ka përcjellë sqarime lidhur me aplikimin për licencë për Centralin Fotovoltaik “Lugano”, me kapacitet prodhues 2 mw, në zonën e Sheq Marinas, Njësia Administrative Topojë, Bashkia Fier, qarku Fier. 
- Në vijim të kërkesës për licencim, Englantina Xhoxhaj, me shkresën e protokolluar në ERE nr. 240/1, datë 3.4.2019, ka bërë me dije ERE-n lidhur me ndryshimin e statusit juridik dhe krijimin e shoqërisë “Eglantina Xhoxhaj” sh.p.k., e regjistruar në QKB me NUIS L92801402B, datë regjistrimi 1.4.2019, me seli në Fier.
- Nga korrespondenca nr. 240/1, datë 3.4.2019, rezulton se, përveç ERE-s, personi juridik Englantina Xhoxhaj sh.p.k. ka bërë më dije për këtë ndryshim edhe MIE-n, AKBN-në dhe OSHEE sh.a.
- Neni 3, i ligjit nr. 9901 “Për tregtarët dhe shoqëritë tregtare”, parashikon që: Shoqëritë tregtare themelohen nga dy ose më shumë persona fizikë dhe/ose juridikë, që bien dakord për arritjen e objektivave ekonomikë të përbashkët, duke dhënë kontribute në shoqëri, sipas përcaktimeve në statutin e saj. Shoqëritë me përgjegjësi të kufizuar dhe shoqëritë aksionare mund të themelohen edhe vetëm nga një person fizik dhe/ose juridik (shoqëritë me ortak apo aksionar të vetëm).
- Në kuptim të sa më sipër, shoqëria me përgjegjësi të kufizuar “Eglantina Xhoxhaj” sh.p.k., është themeluar nga personi fizik Eglantina Xhoxhaj, mbajtëse e miratimit përfundimtar me nr. 9310/2, datë 19.12.2018, dhe kontratës nr. 6583 rep. dhe nr. 2075 kol., datë 29.12.2018, të lidhur ndërmjet MIE-it dhe personit fizik “Englantina Xhoxhaj” “Për ndërtimin, shfrytëzimin dhe administrimin e Centralit Fotovoltaik “Lugano”, me kapacitet prodhues 2 mw, në zonën Sheq Marinas, Topojë, qarku Fier.
- Aplikimi i kryer nga personi fizik, themelues i personit juridik, i cili ka tagrin e aplikimit për t’u pajisur me licencë në veprimtarinë e prodhimit të energjisë elektrike nga Centrali Fotovoltaik “Lugano”, plotëson pjesërisht kërkesat e parashikuara nga ERE në “Rregulloren për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, si më poshtë: 
- formati i aplikimit (neni 9, pika 1, germat “a”, “b”, “c”) është plotësuar në mënyrë korrekte;
- dokumentacioni juridik, administrativ dhe pronësor (neni 9, pika 2, germat “a”, “b”, “f”) është plotësuar në mënyrë korrekte; 
- dokumentacioni financiar dhe fiskal (neni 9, pika 3, germat “b”, dhe “d”) është plotësuar në mënyrë korrekte;
- dokumentacioni teknik (neni 9, pikat 4.1.1, 4.4.3, germat “a”, “b”, “d”; 4.4.4, germat “b”, “c”, “d”; 4.5, germat “a”, “b”) është plotësuar në mënyrë korrekte.
- Shoqëria “Eglantina Xhoxhaj” sh.p.k. kërkon nga ERE vijimin e procedurës së licencimit për prodhimin e energjisë elektrike nga Centrali Fotovoltaik “Lugano”, për subjektin “Eglantina Xhoxhaj” si sh.p.k., e regjistruar në QKB, me NUIS L92801402B, duke pretenduar se nuk ka ndryshuar aksioneri, por vetëm statusi i shoqërisë. 
Në lidhje me mungesën e dokumentacionit që ka të bëjë me: 
- nenin 9, pika 2, germa “c”, “d’’, “g” (vërtetim nga Gjykata dhe Prokuroria) dhe germa “e” (struktura e ndërtimit, lista e personelit sipas profilit në përputhje me aktivitetin);
- nenin 9, pika 3, germa “a” (vërtetim për shlyerjen e tatim-taksave) dhe pika “c” (dokumente që vërtetojnë aftësinë ose mbështetjen financiare të aplikuesit); 
- nenin 9, pika 4.4.2 (të dhëna për bllokun e transformimit dhe lidhjen me sistemin), do të njoftohet personi, që në bazë të nenit 11, pika 1, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, t’i paraqesë këto në ERE, brenda afateve.
Do t’i kërkohet “Eglantina Xhoxhaj”, që në vijim të depozitojë në ERE qëndrimin e MIE-it lidhur me njohjen e këtij ndryshimi të formës juridike të personit mbajtëse të miratimit përfundimtar me nr. 9310/2, datë 19.12.2018, dhe kontratës nr. 6583 rep. dhe nr. 2075 kol., datë 29.12.2018, të lidhur ndërmjet MIE-it dhe personit fizik “Englantina Xhoxhaj” “Për ndërtimin, shfrytëzimin dhe administrimin e Centralit Fotovoltaik “Lugano”, me kapacitet prodhues 2 mw, në zonën Sheq Marinas, Topojë, qarku Fier.
Për gjithë sa më sipër cituar, Bordi i ERE-s 

VENDOSI:

1. Të fillojë procedurën për licencimin e “Englantina Xhoxhaj” sh.p.k. në veprimtarinë e prodhimit të energjisë elektrike nga Centrali Fotovoltaik “LUGANO”, të ndodhur në zonën Sheq Marinas, Njësia Administrative Topojë, Bashkia Fier, qarku Fier, me kapacitet të instaluar 2 mw.
2. Drejtoria e Licencimit dhe e Monitorimit të Tregut të njoftojë aplikuesin për vendimin e Bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare. 

